DA-parlementslid Cameron Mackenzie is Dinsdagmiddag geskiet toe twee rowers sy polshorlosie probeer steel het. Die voorval het by die ingang van die Dainfern Ridge-landgoed in die noorde van Johannesburg, waar MacKenzie woon, plaasgevind. Hy is lid van die portefeuljekomitee vir kommunikasie in die parlement.

Mackenzie vertel hoe twee rowers Dinsdag omstreeks 15:20 ŉ vuurwapen teen sy kop gedruk het toe hy sy arm by sy motorvenster uitsteek om homself by die landgoed in te laat. Die landgoed se sekuriteitsbeamptes het die rowers gewaar en nader beweeg.

MacKenzie sê dit het gelyk of die rowers paniekrig raak en het ŉ skoot afgevuur wat hom in die voorarm getref het. Die rowers is toe vort sonder die horlosie.

In die skietvoorval is die been in Mackenzie se voorarm gebreek en het hy ook vaskulêre skade opgedoen. “Daar was baie bloed, want hulle het van my are raakgeskiet,” sê Mackenzie. Hy het reeds ŉ operasie ondergaan en sterk goed aan in die hospitaal.

“Ek is dankbaar ek leef. Ek wil graag my waardering uitspreek teenoor die polisie, die sekuriteitsmaatskappy en paramedici was so vinnig gereageer het op die voorval,” sê Mackenzie.

Die DA het sy woede uitgespreek oor die voorval en wil die publiek opnuut bewus maak van misdaad in die land. “Niemand is meer veilig nie en misdaad raak ons almal,” meen Natasha Mazzone, DA se hoofsweep.

“Dié voorval herinner ons almal daaraan om die stryd teen misdaad ons hoofprioriteit te maak. Ons moet die stryd namens alle Suid-Afrikaners voortsit om die land ŉ veiliger plek vir almal te maak. Ons moet nie in vrees leef nie.”

Mazzone sê die DA doen ŉ beroep op die polisie om so vinnig moontlik op te tree om die skuldiges vas te trek.

“Ons dink aan Mackenzie en sy gesin, en so ook alle Suid-Afrikaners wat al te lank onder misdaad moes ly.”